CELEX: 32019R0662
Language: sk
Date: 2019-04-25 00:00:00
Title: Vykonávacie nariadenie Komisie (EÚ) 2019/662 z 25. apríla 2019, ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pri love afie priesvitnej (Aphia minuta), druhu Pseudaphia ferreri a spikáry štíhlej (Spicara smaris) záťahovými sieťami ovládanými z lode v určitých pobrežných vodách Španielska (Baleárske ostrovy)

26.4.2019   
               
               
                  SK
               
               
                  Úradný vestník Európskej únie
               
               
                  L 112/16
               
            
         VYKONÁVACIE NARIADENIE KOMISIE (EÚ) 2019/662
         z 25. apríla 2019,
         ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pri love afie priesvitnej (Aphia minuta), druhu Pseudaphia ferreri a spikáry štíhlej (Spicara smaris) záťahovými sieťami ovládanými z lode v určitých pobrežných vodách Španielska (Baleárske ostrovy)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (1), a najmä na jeho článok 13 ods. 5,
         keďže:
         
                     (1)
                  
                  
                     V článku 13 ods. 1 nariadenia (ES) č. 1967/2006 sa zakazuje používanie vlečeného výstroja do 3 námorných míľ od pobrežia alebo po hĺbnicu 50 m, ak sa táto hĺbka dosiahne v kratšej vzdialenosti od pobrežia.
                  
               
                     (2)
                  
                  
                     Komisia môže na žiadosť členského štátu povoliť výnimku z článku 13 ods. 1 nariadenia (ES) č. 1967/2006, pokiaľ je splnených niekoľko podmienok uvedených v článku 13 ods. 5 a 9.
                  
               
                     (3)
                  
                  
                     Výnimka z článku 13 ods. 1 prvého pododseku daného nariadenia bola vykonávacím nariadením Komisie (EÚ) č. 1233/2013 (2) udelená na obdobie do 6. decembra 2016.
                  
               
                     (4)
                  
                  
                     Dňa 9. augusta 2016 španielske orgány požiadali Komisiu o predĺženie platnosti výnimky tak, aby sa naďalej uplatňovala aj po skončení obdobia uplatňovania nariadenia (EÚ) č. 1233/2013. Španielsko poskytlo aktualizované informácie odôvodňujúce predĺženie výnimky.
                  
               
                     (5)
                  
                  
                     Výnimku požadovanú Španielskom a súvisiaci návrh riadiaceho plánu posúdil Vedecký, technický a hospodársky výbor pre rybárstvo (STECF) na svojom 53. plenárnom zasadnutí, ktoré sa konalo v októbri 2016 (3).
                  
               
                     (6)
                  
                  
                     Výbor STECF konštatoval, že nový navrhovaný riadiaci plán na roky 2016 – 2019 sa v porovnaní s predchádzajúcim riadiacim plánom z roku 2013 výrazne zlepšil. Výbor STECF však poukázal na určité prvky, ktoré si vyžadovali podrobnejšie odôvodnenie a objasnenie, najmä pokiaľ ide o zvýšenú flexibilitu pri sčítaní plavidiel; rybolovné operácie nad morským dnom zarasteným morskou trávou rodu Posidonia; rozdelenie vôd obklopujúcich Malorku na dve oblasti hospodárenia; zvýšenie sezónneho TAC a predĺženie obdobia rybolovu spikáry štíhlej.
                  
               
                     (7)
                  
                  
                     Komisia na základe hodnotenia výboru STECF požiadala o doplňujúce údaje a vysvetlenia, ktoré jej Španielsko predložilo 19. júna a 6. novembra 2017 spolu s vedeckou štúdiou (4). Španielsko stiahlo 2 návrhy na zmenu riadiaceho plánu: rozdelenie vôd obklopujúcich Malorku na dve oblasti hospodárenia a predĺženie sezóny rybolovu spikáry štíhlej.
                  
               
                     (8)
                  
                  
                     Španielsko prijalo riadiaci plán vyhláškou (5) v súlade s článkom 19 ods. 2 nariadenia (ES) č. 1967/2006.
                  
               
                     (9)
                  
                  
                     Predĺženie platnosti výnimky, o ktorú Španielsko požiadalo, spĺňa podmienky stanovené v článku 13 ods. 5 a 9 nariadenia (ES) č. 1967/2006.
                  
               
                     (10)
                  
                  
                     Vzhľadom na obmedzené rozmery kontinentálneho šelfu a priestorovú distribúciu cieľového druhu, ktorý sa vyskytuje len v určitých pásmach pobrežných oblastí s hĺbkou menej než 50 m, tu platia určité geografické obmedzenia.
                  
               
                     (11)
                  
                  
                     Rybolov záťahovými sieťami ovládanými z lode nemožno kombinovať s rybolovom iným výstrojom a nesmie mať výrazný vplyv na morské prostredie. Ide o selektívny rybolov, pretože záťahové siete sú ťahané vo vodnom stĺpci a nedotýkajú sa morského dna.
                  
               
                     (12)
                  
                  
                     Žiadosť sa týka plavidiel zapísaných v námornom registri v správe Generálneho riaditeľstva pre rybolov a morské prostredie Baleárskych ostrovov, ktoré sa podľa záznamov venujú danému druhu rybolovu viac ako päť rokov a svoju činnosť vykonávajú podľa riadiaceho plánu upravujúceho lov afie priesvitnej (Aphia minuta), druhu Pseudaphia ferreri a spikáry štíhlej (Spicara smaris) záťahovými sieťami ovládanými z lode. Predmetné plavidlá sú uvedené v zozname, ktorý bol Komisii oznámený v súlade s požiadavkami článku 13 ods. 9 nariadenia (ES) č. 1967/2006.
                  
               
                     (13)
                  
                  
                     Výnimka, o ktorú požiadalo Španielsko, sa týka obmedzeného počtu 55 plavidiel.
                  
               
                     (14)
                  
                  
                     Riadiacim plánom sa zaručuje, že v budúcnosti nedôjde k zvýšeniu rybolovného úsilia, keďže oprávnenia na rybolov budú vydané iba predmetným 55 plavidlám a stanoví sa celkový maximálny strop priestornosti a výkonu.
                  
               
                     (15)
                  
                  
                     Predmetné rybolovné činnosti sa vykonávajú vo veľmi malej vzdialenosti od pobrežia, a teda nenarúšajú rybolovné činnosti iných plavidiel.
                  
               
                     (16)
                  
                  
                     Spĺňajú požiadavky článku 4 ods. 1 nariadenia (ES) č. 1967/2006, v ktorom sa umožňuje výnimka, na základe ktorej možno za určitých podmienok povoliť rybolov nad chránenými biotopmi, pokiaľ pri rybolove nedochádza ku kontaktu s dnom obrasteným morskou trávou.
                  
               
                     (17)
                  
                  
                     Keďže predmetné rybolovné činnosti sú selektívne, majú zanedbateľný vplyv na životné prostredie a netýkajú sa ich ustanovenia článku 4 ods. 5 nariadenia (ES) č. 1967/2006, sú oprávnené na udelenie výnimky z minimálnej veľkosti ôk uvedenej v článku 9 ods. 7 nariadenia (ES) č. 1967/2006. Pravidlá týkajúce sa minimálnej veľkosti ôk uvedené v článku 9 ods. 3 sa preto neuplatňujú.
                  
               
                     (18)
                  
                  
                     Požiadavky článku 8 ods. 1 písm. h) nariadenia (ES) č. 1967/2006 sa neuplatňujú, pretože sa týkajú plavidiel na lov vlečnou sieťou.
                  
               
                     (19)
                  
                  
                     Používanie záťahových sietí ovládaných z lode je v riadiacom pláne Španielska regulované s cieľom zabezpečiť, aby sa úlovky druhov uvedených v prílohe III k nariadeniu (ES) č. 1967/2006 obmedzili na minimum a aby sa rybolovné činnosti nezameriavali na hlavonožce.
                  
               
                     (20)
                  
                  
                     Španielsky riadiaci plán zahŕňa opatrenia na monitorovanie rybolovných činností, v súlade s článkom 13 ods. 9 tretím pododsekom nariadenia (ES) č. 1967/2006 a s článkami 14 a 15 nariadenia Rady (ES) č. 1224/2009 (6).
                  
               
                     (21)
                  
                  
                     Požadované predĺženie platnosti výnimky by sa teda malo udeliť.
                  
               
                     (22)
                  
                  
                     Španielsko by malo v stanovenom termíne a v súlade s plánom monitorovania prijatým v rámci španielskeho riadiaceho plánu predložiť Komisii správu.
                  
               
                     (23)
                  
                  
                     Výnimka by sa mala predĺžiť na obmedzené obdobie, aby bolo možné prijať včasné nápravné riadiace opatrenia v prípade, že zo správy pre Komisiu vyplynie zlý stav ochrany lovených populácií, a zároveň sa ním vytvorí možnosť na zlepšenie vedeckého základu, vďaka ktorému sa môže skvalitniť riadiaci plán.
                  
               
                     (24)
                  
                  
                     Platnosť výnimky udelenej vykonávacím nariadením (EÚ) č. 1233/2013 sa skončila 6. decembra 2016, a preto by sa toto nariadenie malo uplatňovať od 6. decembra 2016.
                  
               
                     (25)
                  
                  
                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
                  
               PRIJALA TOTO NARIADENIE:
         
            Článok 1
            Výnimka
            Článok 13 ods. 1 nariadenia (ES) č. 1967/2006 sa neuplatňuje v pobrežných vodách Španielska v blízkosti pobrežia Autonómneho spoločenstva Baleárske ostrovy pri love afie priesvitnej (Aphia minuta), druhu Pseudaphia ferreri a spikáry štíhlej (Spicara smaris) záťahovými sieťami ovládanými z plavidiel, ktoré:
            
                        a)
                     
                     
                        sú zapísané v námornom registri, ktorý spravuje Generálne riaditeľstvo pre rybolov a morské prostredie Baleárskych ostrovov;
                     
                  
                        b)
                     
                     
                        sa danému druhu rybolovu podľa záznamov venujú viac ako päť rokov a v budúcnosti neplánujú zvýšiť svoje rybolovné úsilie a
                     
                  
                        c)
                     
                     
                        majú oprávnenie na rybolov a vykonávajú svoju činnosť podľa riadiaceho plánu, ktorý prijalo Španielsko v súlade s článkom 19 ods. 2 nariadenia (ES) č. 1967/2006.
                     
                  
         
            Článok 2
            Plán monitorovania a predkladanie správ
            Španielsko do júna 2019 predloží Komisii správu vypracovanú v súlade s plánom monitorovania prijatým v rámci riadiaceho plánu uvedeného v článku 1 písm. c).
         
         
            Článok 3
            Nadobudnutie účinnosti a obdobie uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 6. decembra 2016 do 31. decembra 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. apríla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 409, 30.12.2006, s. 11.
         
            (2)  Vykonávacie nariadenie Komisie (EÚ) č. 1233/2013 z 29. novembra 2013, ktorým sa udeľuje výnimka z nariadenia (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pre lov druhov Aphia minuta, Pseudaphya ferreri a Spicara smaris záťahovými sieťami ovládanými z lode v určitých pobrežných vodách Španielska (Baleárske ostrovy) (Ú. v. EÚ L 322, 3.12.2013, s. 17).
         
            (3)  Správa z 53. plenárneho zasadnutia STECF (PLEN-16-03, JRC103924): https://stecf.jrc.ec.europa.eu/reports/plenary.
         
            (4)  Štúdia o rybolove záťahovými sieťami ovládanými z lode rybárskym výstrojom „gerretera“ na ostrove Ibiza, 30.5.2017 (Estudio de la pesca de ’gerret‘ con artes de tirada en la Isla de Ibiza, 30.5.2017).
         
            (5)  Decreto 19/2019, de 15 de marzo, por el que se establece el Plan de Gestión Pluriinsular para la PESCA con Artes de Tiro Tradicionales en aguas de las Illes Balears (BOIB No 035, 16.3.2019, s. 9442).
         
            (6)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).